Oudbestuurder moet opdok vir gesteelde geldDie verdagte het glo R1,5 miljoen uit mense geswendel. (Argieffoto: Maroela Media) ŉ Voormalige bestuurder van JKJ Express in die Oos-Kaap moet bykans R75 000 se gesteelde geld aan dié maatskappy terugbetaal. Die Oos-Londense landdroshof het Grant Moore (46) Woensdag ook tot drie jaar tronkstraf gevonnis. Die vonnis is vir vyf jaar opgeskort op voorwaarde dat hy nie ŉ soortgelyke misdaad in dié tyd pleeg nie. Moore is daaraan skuldig bevind dat hy tussen 2010 en 2015 grootskaalse bedrog gepleeg toe hy as alleenbestuurder ook die maatskappy se finansies hanteer het. Hy is op 20 September deur ŉ ondersoekspan van die Valke in hegtenis geneem. Yolisa Mgolodela, woordvoerder vir dié eenheid, sê Moore het verskeie kontantbetalings vir verkope en dienste ontvang, maar nooit die geld in die maatskappy se bankrekening inbetaal nie. “Moore het die betalings vir dienste wat deur die maatskappy gelewer is, persoonlik of via personeellede ontvang. Hy het die geld egter vir eie gewin gebruik. “Die eienaars het in 2015 ŉ klagte by die Valke ingedien nadat hulle ŉ afname in omset en ander ongerymdhede opgemerk het.”